รัฐบาลไทย-ข่าวทำเนียบรัฐบาล-กรมบัญชีกลางเตรียมเชื่อมโยงข้อมูลการรับชำระเงินรายได้กับระบบ Biz Portal ของสำนักงาน ก.พ.ร.
วันจันทร์ที่ 26 สิงหาคม 2562
กรมบัญชีกลางเตรียมเชื่อมโยงข้อมูลการรับชําระเงินรายได้กับระบบ Biz Portal ของสํานักงาน ก.พ.ร.
กรมบัญชีกลางพัฒนาระบบการรับชําระเงินกลางฯ ให้เชื่อมโยงข้อมูลกับระบบการให้บริการภาครัฐแบบเบ็ดเสร็จทางอิเล็กทรอนิกส์ (Biz Portal) ของสํานักงาน ก.พ.ร. ซึ่งเป็นระบบกลางการให้บริการด้านการออกเอกสารต่าง ๆ แบบเบ็ดเสร็จทางอิเล็กทรอนิกส์
กรมบัญชีกลางพัฒนาระบบการรับชําระเงินกลางฯ ให้เชื่อมโยงข้อมูลกับระบบการให้บริการภาครัฐแบบเบ็ดเสร็จทางอิเล็กทรอนิกส์ (Biz Portal) ของสํานักงาน ก.พ.ร. ซึ่งเป็นระบบกลางการให้บริการด้านการออกเอกสารต่าง ๆ แบบเบ็ดเสร็จทางอิเล็กทรอนิกส์ เพื่ออํานวยความสะดวกให้แก่ประชาชนหรือผู้ประกอบการ
นางสาวสุทธิรัตน์ รัตนโชติ อธิบดีกรมบัญชีกลาง เปิดเผยว่า กรมบัญชีกลางได้ดําเนินโครงการระบบการรับชําระเงินกลางของบริการภาครัฐ (e-Payment Portal of Government) ภายใต้แผนยุทธศาสตร์การพัฒนาโครงสร้างพื้นฐานระบบการรับชําระเงินแบบอิเล็กทรอนิกส์แห่งชาติ (National e-Payment Master Plan) ของรัฐบาล เพื่อเพิ่มช่องทางการรับชําระเงินรายได้และเงินอื่นจากประชาชนและภาคธุรกิจ ให้กับหน่วยงานภาครัฐ และนําเงินดังกล่าวส่งคลังหรือฝากคลังด้วยอิเล็กทรอนิกส์ พร้อมทั้งบันทึกข้อมูลการรับเงินและนําเงินส่งคลังหรือฝากคลังในระบบ GFMIS โดยอัตโนมัติ ซึ่งช่วยลดขั้นตอนในการปฏิบัติงานให้แก่เจ้าหน้าที่ของส่วนราชการ และได้เริ่มใช้งานตั้งแต่เดือนพฤษภาคม 2562 เป็นต้นมา โดยมีกรมโรงงานอุตสาหกรรม และกรมธนารักษ์ เป็นหน่วยงานนําร่องในการรับเงินและนําเงินส่งคลังผ่านระบบการรับชําระเงินกลางฯ ตามหนังสือกระทรวงการคลัง ด่วนที่สุด ที่ กค 0402.2/ว 31 ลงวันที่ 17 เมษายน 2562 และเตรียมขยายผลให้ส่วนราชการต่าง ๆ ต่อไป
นอกจากนี้ กรมบัญชีกลางยังได้พัฒนาระบบการรับชําระเงินกลางฯ ให้เชื่อมโยงข้อมูลกับระบบการให้บริการภาครัฐแบบเบ็ดเสร็จทางอิเล็กทรอนิกส์ (Biz Portal) ของสํานักงาน ก.พ.ร. ซึ่งเป็นระบบกลางในการให้บริการด้านการออกหนังสือรับรอง ใบอนุญาต และเอกสารต่าง ๆ แบบเบ็ดเสร็จทางอิเล็กทรอนิกส์ เพื่ออํานวยความสะดวกให้แก่ประชาชนหรือผู้ประกอบการ ตั้งแต่การขอยื่นคําขอและเอกสารประกอบ การชําระค่าธรรมเนียม การออกใบอนุญาตผ่านระบบอิเล็กทรอนิกส์ เป็นการบูรณาการทํางานร่วมกันโดยทั้ง 2 ระบบจะเชื่อมโยงข้อมูลกันในขั้นตอนการรับชําระเงิน กล่าวคือ ผู้รับบริการจะยื่นคําขออนุญาตและเอกสารที่เกี่ยวข้องผ่านระบบ Biz Portal เมื่อหน่วยงานภาครัฐที่เกี่ยวข้องตรวจสอบข้อมูลถูกต้องแล้ว หน่วยงานภาครัฐสามารถสร้างใบแจ้งการชําระ (Bill Payment) ที่มีรหัสอ้างอิงของระบบการรับชําระเงินกลางฯ ส่งให้ผู้รับบริการทาง e-Mail เพื่อให้ผู้รับบริการนําไปชําระเงินค่าธรรมเนียมการขอใบอนุญาตดังกล่าวผ่านช่องทางที่กําหนด โดยระบบการรับชําระเงินกลางฯ จะส่งข้อมูลการรับชําระเงินกลับไปยังระบบ Biz Portal เพื่อให้หน่วยงานออกเอกสารต่าง ๆ ให้แก่ผู้รับบริการ ในขณะเดียวกัน ระบบจะนําเงินรายได้หรือเงินอื่นดังกล่าวส่งคลังหรือฝากคลัง พร้อมทั้งบันทึกบัญชีในระบบ GFMIS ให้โดยอัตโนมัติ ซึ่งในปีงบประมาณ พ.ศ. 2562 ได้คัดเลือกกรมปศุสัตว์ และกรมสนับสนุนบริการสุขภาพ เป็นหน่วยงานนําร่องในการเชื่อมโยงข้อมูลการรับชําระเงินรายได้และเงินอื่นของระบบการรับชําระเงินกลางฯ กับระบบ Biz Portal และจะขยายผลการใช้ระบบงานให้กับหน่วยงานภายใต้ระบบ Biz Portal ต่อไป
ทั้งนี้ กรมบัญชีกลางได้กําหนดหลักเกณฑ์และวิธีปฏิบัติในการรับเงินและการนําเงินส่งคลังสําหรับส่วนราชการที่ใช้บริการด้านการออกหนังสือรับรอง ใบอนุญาต และเอกสารต่าง ๆ ในระบบ Biz Portal ตามหนังสือกระทรวงการคลัง ด่วนที่สุด ที่ กค 0402.2/ว 80 ลงวันที่ 31 กรกฎาคม 2562 แล้ว